Podnebné mandle

Podnebné mandle (), občas nazývané aj krčné mandle sú párový orgán Waldeyerovho lymfatického okruhu, ktorého funkciou je obrana proti infekcii. Je uložený medzi dvoma podnebnými oblúkmi (arcus palatoglossus, arcus palatopharyngeus). Mediálna plocha mandle je pokrytá jamkami vedúcimi do hlbokých krýpt, v ktorých niekedy pretrváva chronická infekcia. Vonkajšia plocha je opuzdrená a priložená k stene faryngu. Dôležitý je vzťah k paratonzilárnej žile (leží medzi puzdrom tonzily a stenou faryngu) a k a. carotis interna (karotída je lokalizovaná z vonkajšej strany hltana, viac laterálne a dorzálne). Zápaly v oblasti Waldeyerovho okruhu sa nazývajú angíny, alebo tonzilitídy. Chirurgické odstránenie podnebných mandlí sa nazýva tonzilektómia.